# Megatrender – Globale vækstdrivere

## Opgave om befolkningsudvikling

*Formål*

At få overblik over hvordan mange tænker verdens demografiske sammensætning og levevilkårene for befolkningerne vil udvikle sig.

*Opgave*

Se filmen *Don’t Panic – End Poverty* fra Gapminder, <https://www.gapminder.org/videos/dont-panic-end-poverty/> (den varer 1 time). Den findes også med danske undertekster på YouTube.


*Diskutér, inden I ser filmen, følgende:*

* Bliver verden et bedre sted og er vi på vej i den rigtige retning? Svar først overordnet og specificér derefter i forhold til:
  1. Fattigdom – hvor stor en andel af jordens befolkning lever egentlig i ekstrem fattigdom?
  2. Sundhed – bliver verdens befolkning sundere? Det måles ofte i om levealderen øges.
  3. Uddannelse – hvor stor en andel af jordens befolkning er analfabeter?
  4. Ligestilling mellem kønnene. Lever flere kvinder et frit liv med mulighed for egne valg? Går piger i skole?
  5. Hvor i verden er de største udfordringer i forhold til at opnå et bæredygtigt energiforbrug? Er det i udviklingslandene vi skal sætte ind?
  6. Har få eller mange lande oplevet økonomisk vækst og skabt flere job i de sidste 50 år?


*Diskutér, efter at I har set filmen, følgende:*

* Læg mærke til Hans Roslings måde at præsentere sine figurer på og brug det til at øve jer i figuranalyse på figurerne i kapitlet *Megatrender – Globale vækstdrivere*. Sammenlign figurerne i kapitlet med filmens temaer. Find sammenhængen mellem Figur 9 *Udvikling i demografisk fordeling for verdens befolkning (1950-2100)* og Figur 16 *Transitionspyramide*. Sammenlign med Danmarks befolkningsudvikling.
* Opstil en kort liste over verdens største udfordringer i det kommende århundrede i forhold til de beskrevne megatrender og diskutér, hvordan faget naturgeografi beskæftiger sig med disse. Hvilke af verdensmålene berøres på denne liste?

Diskutér ud fra bogen *Bliver verden bedre?* <https://www.verdensmaalene.dk/bog-bliver-verden-bedre>, filmens temaer yderligere.



Figur 9. Udviklingen i den demografiske fordeling for verdens befolkning i perioden 1950-2100. Efter 2018 er udviklingen baseret på FN's prognoser for befolkningsudvikling. Efter Roser, Ritchie & Ortiz-Ospina (2019).



Figur 16. Transitionspyramide. Efter Roser (2019).

## Opgave om urbanisering

*Formål*

At forstå hvilke udfordringer der følger med en kraftig urbanisering.

*Opgave*

Med udgangspunkt i Verdensmål 11 *Bæredygtige byer og lokalsamfund*, <https://www.verdensmaalene.dk/maal/11>, skal du:

* Definere hvad man forstår ved en bæredygtig by.
* Lave en liste over de store udfordringer, som skal løses i forbindelse med den kraftige, globale urbanisering.
* Udvælg dernæst fra denne liste de udfordringer der er naturgeografiproblemstillinger.
* Til listen tilføje hvilke fornybare og ikke-fornybare råstoffer, der skal bruges for at løse disse udfordringer.

## Referencer

Roser, M. (2019). Economic Growth. Hentet fra <https://ourworldindata.org/economic-growth>

Roser, M., Ritchie, H., & Ortiz-Ospina, E. (2019). World Population Growth. Hentet fra https://ourworldindata.org/world-population-growth